Βόλος, 17 και 18 Οκτωβρίου 2016

**ΚΕΔΕ**

**Εισήγηση του Προέδρου της Επιτροπής Οικονομικών της ΚΕΔΕ, Α. Καστρινού, Δημάρχου Πηνειού**

**Στο Συνέδριο της ΚΕΔΕ «Αλλαγή του Καλλικράτη – Νέο Μοντέλο Οργάνωσης και Διοίκησης του Κράτους»**

Αγαπητοί/τες συνάδελφοι,

διαχρονικά, η Τοπική Αυτοδιοίκηση υπήρξε στο στόχαστρο των σταθεροποιητικών πολιτικών. Ακόμα και τότε που δεν χρειαζόταν. Παρά το ότι η θεσμοθέτηση των ΚΑΠ κατοχύρωσε νομοθετικά τη χρηματοδότηση τους από συγκεκριμένα φορολογικά έσοδα, οι κεντρικές κυβερνήσεις σε πολύ λίγες περιπτώσεις εφάρμοσαν το Νόμο.

Το 2008 η κεντρική κυβέρνηση αναγνώρισε τις «λαθροχειρίες» σε βάρος των δήμων. Μετά από συνομιλίες με την ΚΕΔΚΕ, καθορίστηκε το ποσό ύψους 1,711 δις € ως παρακρατηθέντα και οφειλόμενα από το κεντρικό κράτος στην ΤΑ. Η οφειλή αυτή συμφωνήθηκε να εξοφληθεί σε οκτώ δόσεις. Η τελευταία των οποίων πρέπει να καταβληθεί το 2016.

Από το 2009 όμως ξεκίνησε μία νέα σειρά παρακρατηθέντων που ως άλλοθι αυτή την φορά βρήκε την δημοσιονομική κρίση. Την περίοδο 2009-2016 τα συνολικά φορολογικά έσοδα που χρηματοδοτούν τους ΚΑΠ (Φόρος Εισοδήματος, ΦΠΑ και ΕΝΦΙΑ) μειώθηκαν μεσοσταθμικά κατά 30% περίπου. Οι ΚΑΠ την ίδια περίοδο είχαν μία μείωση μεγαλύτερη του 60%. **Αφού είναι αναλογική η χρηματοδότηση τους πως μπορούν οι μειώσεις των ΚΑΠ να είναι σχεδόν διπλάσιες από αυτές των φορολογικών εσόδων που τους χρηματοδοτούν;**

Επίσης τα τελευταία χρόνια τα ποσοστά που εκταμιεύονται για την πρωτοβάθμια ΤΑ είναι περίπου τα μισά σε σχέση με αυτά που επιβάλλει ο Ν. 3852/2010.

Μία εύκολη δικαιολογία για αυτές τις μεγάλες αποκλίσεις αποτελούν οι «μνημονιακοί» νόμοι. Ας δούμε τι αναφέρεται στο προσχέδιο του Κρατικού Προϋπολογισμού 2017, που δεν έχει πρόσθετους μνημονιακούς νόμους.

Στο προσχέδιο του Κρατικού Προϋπολογισμού προβλέπεται ότι τα έσοδα από άμεσους και έμμεσους φόρους θα αυξηθούν, το 2017 σε σχέση με τα εκτιμόμενα ποσά του 2016, κατά **1.835 εκατ. €**

Σημειώνεται ότι στους άμεσους φόρους κυριαρχούν τα έσοδα από τον Φόρο Εισοδήματος (21,3% σύμφωνα με το νόμο, για τους δήμους) και τον ΕΝΦΙΑ (11,3% σύμφωνα με το νόμο, για τους δήμους) ενώ στους έμμεσους φόρους την συντριπτική πλειοψηφία των φορολογικών εσόδων καλύπτει ο ΦΠΑ (12% σύμφωνα με το νόμο, για τους δήμους).

Υπενθυμίζεται ότι στην εγκύκλιο του ΥΠΕΣΔΑ για τους δημοτικούς προϋπολογισμούς 2017, αναφέρεται ότι πρέπει να εγγράψουμε τα ίδια ποσά, όσον αφορά στους ΚΑΠ, με το 2016.

Είναι φανερό ότι και το 2017 προβλέπεται η συνέχιση της πολιτικής παρακράτησης νομοθετημένων εσόδων της ΤΑ. Σύμφωνα με πιο συντηρητικούς υπολογισμούς το ποσό που δικαιούνται οι δήμοι από την προβλεπόμενη αύξηση των φορολογικών εσόδων ξεπερνά **τα 200 εκατ. €**

Η άμεση και μεσοπρόθεσμη λύση για τα οικονομικά των ΟΤΑ, σε αυτόν τον τομέα είναι μία: **Απαρέγκλιτη εφαρμογή του Νόμου 3852/2010**

Αγαπητοί/τες συνάδελφοι,

σε αυτό το σημείο επιτρέψτε μου να υπενθυμίσω ότι η Τοπική Αυτοδιοίκηση σε όλα τα συλλογικά της όργανα έχει πάρει ομόφωνες αποφάσεις για την ανάγκη άμεσης έναρξης του διαλόγου σχετικά με τη νέα γενιά παρακρατηθέντων.

Ο διάλογος για τη νέα γενιά παρακρατηθέντων θα πρέπει να ξεκινήσει και να ολοκληρωθεί σύντομα γιατί υπάρχει μεγάλος κίνδυνος τα έσοδα από τους ΚΑΠ το 2017 να είναι μειωμένα κατά 214 εκατ. €

Στην σελίδα 42 του Σχεδίου ΚΠ 2017 αναφέρεται: «… *ότι στο έτος 2017 στις μεταβιβάσεις το Τακτικού Προϋπολογισμού δεν περιλαμβάνεται ποσό ύψους 214 εκατ. €, λόγω λήξης του προγράμματος ρύθμισης των οφειλών του Ελληνικού δημοσίου προς τους ΟΤΑ, η τελευταία δόση του οποίου δόθηκε το 2016*»

Παρατήρηση 1η: Στη παραπάνω παράγραφο χρησιμοποιείται το ρήμα «δόθηκε». Υπενθυμίζεται ότι οι δήμοι δεν έχουν λάβει προς το παρόν ούτε ένα ευρώ από τα 214 εκατ. € του 2016. Ας ελπίσουμε ότι η έκφραση αυτή σημαίνει «θα δοθεί»… Το ερώτημα είναι πότε;

Παρατήρηση 2η. Ενώ είναι σαφές το κείμενο ως προς τη λήξη της περιόδου αποπληρωμής της πρώτης γενιάς παρακρατηθέντων δεν υπάρχει κανένας λόγος ή νύξη, για τη νέα γενιά παρακρατηθέντων ή τουλάχιστον για αναπλήρωση των 214 εκατ. €

**Ως δήμοι επιμένουμε. Άμεση έναρξη του διαλόγου για τη νέα γενιά παρακρατηθέντων.**

Το Πρόγραμμα Δημοσίων Επενδύσεων (ΠΔΕ) συνεχίζει να εξαϋλώνεται. Τα συνολικά του έσοδα παραμένουν σταθερά καθηλωμένα στα ίδια ποσά. Για το 2017 γίνεται μία εσωτερική μετακίνηση. Παίρνουν 250 εκατ. € από τα συγχρηματοδοτούμενα και τα «ρίχνουν» στο εθνικό σκέλος. Εκτός του ότι οι μετακινήσεις αυτές μυρίζουν δημιουργική λογιστική για να γίνει κατανοητός ο περιορισμός του ΠΔΕ αρκεί να αναφερθεί ότι με όλες αυτές τις παρεμβάσεις το ΠΔΕ του 2017 για όλη την Ελλάδα, για όλα τα Υπουργεία και για το σύνολο της γενικής κυβέρνησης θα ανέλθει στο 1 δις € όταν το 2009 η ΣΑΤΑ μόνο των δήμων ξεπερνούσε τα 1,1 δις €

Η επενδυτική ανομβρία που έχει προκαλέσει η εξαύλωση του ΠΔΕ και των τοπικών δημόσιων επενδύσεων έχει οδηγήσει σε απαξίωση και σε άμεσο κίνδυνο όλες τις τοπικές πολεοδομικές, κοινωνικές και υλικοτεχνικές υποδομές. Η νέα γενιά παρακρατηθέντων θα μπορούσε να αποτελέσει το βασικό χρηματοδοτικό πόρο ενός τοπικού αναπτυξιακού προγράμματος.

**Προτείνεται ο σχεδιασμός ενός πενατετούς προγράμματος Τοπικής Ανάπτυξης με την επωνυμία «ΘΗΣΕΑ ΙΙ».**

Στόχος του προγράμματος θα είναι η υποστήριξη των δήμων, η ενίσχυση της τοπικής και περιφερειακής ανάπτυξης, η άμβλυνση των περιφερειακών ανισοτήτων, καθώς και η προώθηση της διαδημοτικής συνεργασίας.

Το Πρόγραμμα τοπικής ανάπτυξης προτείνεται να διαρθρωθεί σε έξι υποπρογράμματα.. 1. Λειτουργική αυτονομία, 2. Κοινωνικές παρεμβάσεις, 3. Περιβαλλοντικές παρεμβάσεις, 4. Πολιτιστικές και Αθλητικές δραστηριότητες 5. Συμβολή στην Τοπική Οικονομική Μεγέθυνση και 6. Συμβολή στη τοπική απασχόληση.

Τα αναμενόμενα αποτελέσματα που θα προκαλέσει είναι:

1. Διέξοδος στην επενδυτική απραξία των ΟΤΑ.
2. Δημιουργία προϋποθέσεων αξιοποίησης της πλήρους δυναμικότητας των τοπικών δημόσιων υποδομών
3. Αποτελεσματική αντιμετώπιση των επιπτώσεων της ύφεσης και τόνωση των τοπικών αγορών.
4. Διαχείριση των πόρων της ΤΑ από τους ΟΤΑ
5. Διαφανείς διαδικασίες για το σύνολο του προγράμματος.
6. Ευελιξία και αποτελεσματικότητα.
7. Συγκριτική αξιολόγηση του προγράμματος που θα διαχειριστεί η ΤΑ με ανάλογα προγράμματα που διαχειρίστηκε το κεντρικό κράτος.
8. Αναδιανομή. Αναβάπτιση της αλληλεγγύης μεταξύ των ΟΤΑ.

Αγαπητοί/τες συνάδελφοι,

Στην τελευταία έκτακτη Γενική Συνέλευση μας, επιβεβαιώθηκε η πρόταση για την ανάγκη αλλαγής του τρόπου κατανομής των ΚΑΠ. Δύο είναι οι βασικές προτάσεις για την αλλαγή του τρόπου κατανομής των ΚΑΠ

* Η συνέχιση του ίδιου τρόπου κατανομής, **με κατάργηση του «κόφτη»**
* Μία νέα, **από μηδενική βάση**, κατανομή με απλουστευμένα κριτήρια και τρόπο κατανομής.

Η κατάργηση του κόφτη.

Υπενθυμίζεται ότι στον προηγούμενο τρόπο κατανομής, για να αποφευχθεί δημοσιονομικό σοκ σε δήμους, αποφασίστηκε να μπει ένας κόφτης που δεν θα επέτρεπε μειώσεις (μεταξύ του νέου και του παλιού τρόπου κατανομής) μεγαλύτερες του 7% και αυξήσεις μεγαλύτερες του 25%

Στην περίπτωση νέας κατανομής.

Η κατανομή των ΚΑΠ είναι πολύ πολύπλοκη και για πολλούς δήμους δεν είναι εύκολο να την παρακολουθήσουν.

Η νέα κατανομή από «μηδενική βάση» θα πρέπει να έχει το στοιχείο της απλούστευσης και όπου υπάρχουν στοιχεία, της επικαιροποίησης των στατιστικών δεδομένων.

Σε μία τέτοια περίπτωση ως κριτήρια κατανομής προτείνονται:

* ΕΛΑΧΙΣΤΟ ΚΟΣΤΟΣ/ΠΛΗΘΥΣΜΟΣ
* ΕΚΤΑΣΗ
* ΝΗΣΙΑ
* ΟΡΕΙΝΑ
* ΔΙΟΙΚΗΤΙΚΗ ΥΠΟΣΤΗΡΙΞΗ
* ΟΙΚΙΣΜΟΙ

Η πολύχρονη εμπειρία μου επιβάλλει να κάνω μία μόνο παρατήρηση. Διαχρονική στρατηγική της ΚΕΔΕ και του ΥπΕς ήταν η αλλαγή του τρόπου κατανομής των ΚΑΠ να γίνεται σε περιόδους που υπήρχε μεγάλη αύξηση της «πίττας».

Στις σημερινές συνθήκες στην καλύτερη περίπτωση να έχουμε την πίττα σταθερή. Εάν το 2017 δεν αποδοθούν «παρακρατηθέντα» η μείωση των ΚΑΠ, χωρίς το κόστος των μεταφερομένων αρμοδιοτήτων, θα είναι περίπου 15%.

Αγαπητοί/τες συνάδελφοι,

Για το 2016 προβλέπεται στο Προσχέδιο Κρατικού Προϋπολογισμού 2017, πλεόνασμα για την ΤΑ ύψους 289 εκατ. € και μάλιστα επισημαίνει ότι δεν επιτεύχθηκε ο στόχος, που το ΓΛΚ είχε θέσει, κατά 26 εκατ. Για το 2017, χωρίς παρακρατηθέντα, πάλι προβλέπεται πλεόνασμα δήμων ύψους 54 εκατ. €!

Είναι προφανές ότι δεν υπάρχει καμία εκτίμηση των θυσιών και της προσφοράς της ΤΑ στη αντιμετώπιση της δημοσιονομικής κρίσης και

Απαιτούμε: **Να δοθούν τα παρακρατηθέντα και παράλληλα, στο σκέλος των δαπανών να μην υπάρχουν πλεονάσματα.** Η λεγόμενη «άσπρη τρύπα» και τα υπερβολικά πλεονάσματα της ΤΑ, που μόνο στα χαρτιά της δημιουργικής λογιστικής του ΓΛΚ υπάρχουν, θα πρέπει κάποτε να επανέλθουν στα πραγματικά τους δεδομένα.

Αφού σήμερα συζητάμε τις μεταρρυθμίσεις που πρέπει να πραγματοποιηθούν στην Ελληνική ΤΑ μην ξεχάσουμε τη θέση της, στο ευρωπαϊκό περιβάλλον. Για να μην σας κουράσω επιτρέψτε μου μόνο ορισμένους δείκτες.

* Η συμμετοχή των εσόδων και δαπανών της Ελληνικής ΤΑ στο ΑΕΠ είναι περίπου στο ¼ του μέσου Ευρωπαϊκού όρου. Αυτός ο δείκτης μας κατατάσσει ως ένα από τα πιο συγκεντρωτικά κράτη της Ευρώπης.
* Οι μειώσεις που υπέστησαν οι ελληνικοί δήμοι είναι από τις μεγαλύτερες στην Ευρώπη. Μάλλον δε χρειάζεται σχολιασμό.
* Οι Ελληνικοί δήμοι έχουν σε σχέση με τα συνολικά τους έσοδα από τις μεγαλύτερες συμμετοχές των επιχορηγήσεων και τις μικρότερες συμμετοχές των ιδίων εσόδων. Ο δείκτης αυτός σηματοδοτεί την οικονομική κηδεμονία του κεντρικού κράτους στην ΤΑ.
* Οι ειδικές επιχορηγήσεις καλύπτουν σχεδόν το 50% των συνολικών επιχορηγήσεων σε αντίθεση με τις προτάσεις του Ευρωπαϊκού Χάρτη Τοπικής Αυτονομίας. Ένας ακόμα δείκτης εξάρτησης της ΤΑ από το κεντρικό κράτος.
* Η φορολογική ελευθερία των Ελληνικών δήμων είναι από τις πιο περιορισμένες στην Ευρώπη. Άρα δεν μπορούμε στην Ελλάδα να μιλάμε για οικονομική «αυτονομία» της ΤΑ.
* Η προσφυγή σε χρηματοπιστωτικά ιδρύματα και προϊόντα στην Ελλάδα περιορίζεται στο ΤΠΔ. Αντίθετα οι Ευρωπαϊκοί δήμοι έχουν ευρύτατη γκάμα εναλλακτικών τρόπων χρηματοδότησης και προϊόντων. Το επιτόκιο του ΤΠΔ είναι τουλάχιστον πέντε φορές υψηλότερο από το επιτόκιο των ευρωπαϊκών δημοτικών τραπεζών. Πως θα μπορέσουν οι δήμοι να χρηματοδοτήσουν τις επενδύσεις τους; Από τη ΣΑΤΑ;
* Το ύψος των ανελαστικών δαπανών σε σχέση με τις συνολικές δαπάνες είναι από τα υψηλότερα σε όλη την Ευρώπη. Αυτό σηματοδοτεί τους περιορισμένους βαθμούς ελευθερίας που έχει η οικονομική πολιτική των Ελληνικών δήμων
* Η ποιότητα, όσον αφοράς το εκπαιδευτικό επίπεδο, των εργαζομένων στη Ελληνική ΤΑ απέχει από το μέσο Ευρωπαϊκό όρο με αποτέλεσμα η απάντηση στις σύγχρονες προκλήσεις και ιδιαίτερα στις γραφειοκρατικές απαιτήσεις του ΕΣΠΑ να καθιστούν προβληματική τη συμμετοχή ορισμένων δήμων.

Προηγούμενα για κάθε θέμα προτάθηκε μία άμεση- μεσοπρόθεσμη λύση. Οι μακροχρόνιες στρατηγικές λύσεις που θα πρέπει να δοθούν για την ΤΑ της τρίτης δεκαετίας του 21ου αιώνα, είναι τρεις:

1. **Φορολογική αποκέντρωση**. Με ενδιάμεσο στόχο η σχέση εσόδων ΤΑ/ΑΕΠ να φτάσει τα 8/11 του μέσου Ευρωπαϊκού όρου.
2. **Γενναία αύξηση του ΠΔΕ**, με ειδική γραμμή στον προϋπολογισμό του για Τοπικά Αναπτυξιακά Έργα
3. **Δημιουργία δημοτικής τράπεζας**

Αγαπητοί/τες συνάδελφοι,

Δεν νομίζω ότι υπάρχει κάνεις σε αυτή την αίθουσα που να πιστεύει ότι μπορεί να γίνει οποιαδήποτε μεταρρύθμιση χωρίς οικονομικούς και ανθρώπινους πόρους. Αυτό που λέω δεν είναι πολιτική θέση αλλά αξιολογικό συμπέρασμα. Όλοι οι δήμοι της χώρας έχουν εμπειρία από τη εφαρμογή του «Καλλικράτη». Να υπενθυμίζουμε ότι ενώ είχε προβλεφθεί πρόγραμμα υποστήριξης (ΕΛΛΑΔΑ, ΑΚΣΙΑ) ποτέ δεν εφαρμόστηκε.

Ας το έχει πολύ καλά αυτό στο μυαλό της η κυβέρνηση. Μεταρρύθμιση με αέρα και συμπάθιο δε γίνεται….